 Aka na-achị steeti Anambra bụ gọvanọ Willie Obianọ akpọkuola ụmụafọ steeti Anambra ka ha tụnyere ndị dị iche iche ji otu ndọrọ ndọrọ All Progressive Grand Alliance APGA azọ ọkwa ịga ụlọ ọgbakọ omebe iwu steeti Anambra na ntụkiaka ahụ a ga-eme ụbọchị Satọdee.  Gọvanọ Obianọ kpọrọ oku a nAwka oge ya na ndị ọrụ oyibo steeti ahụ na-akparịta ụka, bụkwazi nke ọ nọrọ na ya wee mee ka ha mara oke mkpà ọ dị na otu ndọrọ ndọrọ ahụ nwetara mmeri dara ụda na ya bụ ntụliaka. Ọ kọwara nhọpụta ahụ a ga-eme nụbọchị Satọdee dịka nke nwere ọtụtụ ihe so ya nazụ, nakwa nke pụrụ inwe mmetụta pụtara ìhè nọchịchị steeti ahụ.O mere ka a mara na, dịka ọ bụ otu ndọrọ ndọrọ ọchịchị APGA ji ọkwa ọchịchị na steeti ahụ ugbu a, na ọ bụrụ na e nweghị ọkà nọnụ ọgụ ndị otu ndọrọ ndọrọ ahụ nụlọ ọgbakọ omebe iwu steeti ahụ, na o nwere ike ibì ezi ọchịchị dị na ya bụ steeti ugbu a aka ọjọọ, ma gbaghachikwa aka elekere azụ nebe o metụtara ịkwàlite ọdịmma ndị ọrụ oyibo steeti ahụ nakwa ebe o metụtara ya bụ ọrụ mmepe na-aga nihu ugbu a, nihi na ọ gaghị adịchazị mfe ịkwàdò atụmatụ ọrụ, atụmatụ ego ọrụ na ọmarịcha atụmatụ ndị ọzọ nụlọ ọgbakọ omebe iwu ahụ, dịka e si eme ya ugbu a, maka na a ga-enwezị ọtụtụ ndị kwe na ndị ekweghị.Niji gbanahị nke ahụ, gọvanọ Obianọ kpọkuzịrị ndị ọrụ oyibo steeti ahụ ka ha binyere otu ndọrọ ndọrọ APGA aka iji nweta mmeri dara ụda na nhọpụta ahụ.Na ntụnye nke ya, osote aka na-achị ya bụ steeti, bụ dọkịta Nkem Okeke, onye kwuputara na ọ dị oke mkpa ka onye ọbụla bụ ezi nwaafọ steeti ahụ tụnyere otu ndọrọ ndọrọ APGA na nhọpụta ahụ, kpọpụtasịrị ọtụtụ ihe dị iche iche gọvanọ Obianọ meputagoro nebe o metụtara mmepe izugbe nke steeti ahụ, nke gụnyere ịrụ na idozigharị okporo ụzọ nọtụtụ ebe dị iche iche na itinyesi ọkụ na ha, iwèta ezi nchekwa ndụ na akụnụba, inye obodo niile dị na steeti ahụ ego ka ha wee rụọ ihe dị ha mkpà, iji hụ na obodo ọbụla ritere úrù nọchịchị ya, tinyere ọtụtụ ihe ndị ọzọ. Ọ rịọrọ ndị dị iche iche a kpasùrù iwe nụdị ọbụla notu ndọrọ ndọrọ ahụ ka iwe ha dàjụọ, ma kpọkuo ha ka onye ọbụla tinye aka na mbọ ahụ a na-agba ịhụ na ya bụ otu ndọrọ ndọrọ nwetara nturu ugo dara ụda ọzọ dịka o nwetara noge e mere ntụliaka maka ọkwa gọvanọ.Na mbụ nozi nnọọ ya, onyeisi ọrụ oyibo na steeti ahụ, bụ ọkaiwu Harry Udu chetaara ndị ọrụ oyibo ahụ ebe ha siri màlite nà otu ọnọdụ dịịrị ha na mgbe gara aga, bụ mgbe a na-eji ha ụgwọ ọrụ ọtụtụ ọnwa, mgbe a dịghị akwụ ha ụgwọ ịla ezumike nka, nakwa mgbe ha gabigara ihe iche aka mgba dị iche iche nịhụ ọrụ ha nihi otu e siri gbakụta ha azụ, wee ruo mgbe ọchịchị nọ ugbu a na steeti ahụ bàtàrà nọkwa.Ọ gara nihu chetara ha ihe ndị ọzọ ọchịchị Obianọ meere ha na nke ọ ka na-emere ha ugbu a, ma e wezuga ịkwụ ha ụgwọ ọnwa na ụgwọ niile ruuru ha noge na otu o kwesiri, nke gụnyere ibunye ha akpa osikapa nekeresimeesi ọbụla, iweputa ụgbọala e ji ebuta ma na ebula ha nọrụ site na mpaghara ebe dị iche iche ha si abịa, itinye ego nụgwọ ọnwa ndị ọrụ, idozigharịsị ụlọ ọrụ gọọmenti steeti ahụ, tinyere ihe ndị ọzọ, ma dụzie ya ka ha gosi Gọvanọ nọchịchị ya dị ha ahụ mma site nịtụnyere otu ndọrọ ndọrọ APGA na nhọpụta ụbọchị Satọdee ahụ.Na nzaghachi naha ndị ọrụ ahụ, onyeisi otu jikọtara ndị ọrụ oyibo na steeti ahụ, bụ maazị Jerry Nnụbịa, kwere gọvanọ Obianọ nkwà itinye ihe niile a gwara ha nọrụ site nịtụnyere otu ndọrọ ndọrọ APGA nùjú ụbọchị Satọdee, ma kwuputakwa nkwàdo ha nye ọchịchị ya, bụ nke o kwùrù na ọ dị ha nnọọ ahụ mma. 